ROZHODNUTIE RADY
z 20. decembra 2005
o uzavretí dohody medzi Európskym spoločenstvom a Spojenými štátmi americkými o obchode s vínom
(2006/232/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133 v spojení s prvou vetou prvého pododseku článku 300 ods. 2,
so zreteľom na návrh Komisie,
keďže:
(1)
Dňa 23. októbra 2000 Rada poverila Komisiu, aby rokovala o dohode o obchode s vínom medzi Európskym spoločenstvom a Spojenými štátmi americkými.
(2)
Rokovania sa ukončili a dohoda medzi Európskym spoločenstvom a Spojenými štátmi americkými o obchode s vínom (ďalej len „dohoda“) bola parafovaná oboma stranami 14. septembra 2005. Táto dohoda predstavuje prvú etapu dohody a strany by mali začať rokovania do deväťdesiat dní od nadobudnutia platnosti dohody s cieľom uzavrieť jednu alebo viac dohôd, ktoré ďalej uľahčia obchod s vínom medzi nimi.
(3)
Táto dohoda by sa preto mala schváliť.
(4)
S cieľom uľahčiť vykonávanie dohody a možné zmeny a doplnenia jej príloh by Komisia mala byť oprávnená prijať potrebné opatrenia v súlade s postupom ustanoveným v nariadení Rady (ES) č. 1493/1999 zo 17. mája 1999 o spoločnej organizácii trhu s vínom (1),
ROZHODLA TAKTO:
Článok 1
Dohoda medzi Európskym spoločenstvom a Spojenými štátmi americkými o obchode s vínom (ďalej len „dohoda“) sa týmto schvaľuje v mene Spoločenstva.
Text dohody je pripojený k tomuto rozhodnutiu.
Článok 2
Týmto sa predseda Rady poveruje určiť osobu(-y) splnomocnenú(-é) na podpis dohody s cieľom zaviazať Spoločenstvo.
Článok 3
Na účely uplatňovania článku 5 ods. 4, článku 7 ods. 2, článku 8 ods. 2, článku 9 ods. 5, článku 11 ods. 5 a 6, článku 13 ods. 1 a článku 14 dohody sa Komisia oprávňuje v súlade s postupom ustanoveným v článku 75 ods. 2 nariadenia (ES) č. 1493/1999 prijať opatrenia potrebné na vykonávanie dohody a na zmenu jej príloh, protokolu a jeho dodatkov.
Článok 4
Toto rozhodnutie sa uverejní v Úradnom vestníku Európskej únie.
V Bruseli 20. decembra 2005.